KIRJALLINEN KYSYMYS P-2078/01

esittäjä(t): Pat Gallagher (UEN) komissiolle

(3. heinäkuuta 2001)

Aihe: Delfiinien joutuminen sivusaaliiksi

Äskettäisen delfiinien joutumista saaliiksi koskevan BBC:n raportin mukaan ilmoitukset delfiinien joutumisesta kiinni ovat lisääntyneet tänä vuonna 66 prosenttia. Ohjelmassa kiinnitettiin huomiota siihen, että on olemassa vaara, että delfiinit kuolevat sukupuuttoon paritroolauksen seurauksena.

Onko komissiolla tällaisia väitteitä tukevia todisteita? Jos vastaus on myönteinen, mitä asialle voitaisiin tehdä? Onko komissio tietoinen, että paritroolaus on jo kielletty joissakin valtioissa ja onko se harkinnut tekevänsä asiaa koskevan aloitteen ympäristöseikkojen huomioimiseksi yhteisen kalastuspolitiikan yhteydessä?

Franz Fischlerin komission puolesta antama vastaus

(4. syyskuuta 2001)

Komissiolla ei varsinaisesti ole itse tuotettuja tilastollisia todisteita tästä aiheesta, joten se ei voi esittää mitään arviota BBC:n esittämien tilastojen luotettavuudesta ja paikkansapitävyydestä. Itse asiassa jäsenvaltioilla on vastuu valvoa valaiden joutumista sivusaaliiksi ja nykyisten yhteisön sääntöjen soveltamista(1).

Komissio ei ole tietoinen myöskään perusteista, joita on käytetty selvitettäessä rantaan ajautuneiden eläinten kuolinsyytä, eikä näin ollen myöskään siitä, voiko delfiinien rantaan ajautumisen lisääntymisen syyksi katsoa kalastustoiminnan, erityisesti paritroolauksen.

Komissio on tietoinen siitä, että suurimmassa osassa tutkimuksia, joita on tehty pienten valaiden suojelusta, viitataan siihen, että joidenkin lajien joutuminen sivusaaliiksi on lisääntymässä niin paljon, että joidenkin valaskantojen kestävä kehitys vaarantuu (lajeja ei kuitenkaan häviä). Erilaisten kalastusmenetelmien suhteellista vaikutusta tähän ongelmaan samoin kuin sen laajuuteen ei kuitenkaan ole vielä ilmaistu määrällisesti.

Komissio on kuitenkin tukenut useita tätä ongelmaa koskevia tieteellisiä tutkimuksia. Valaiden joutumista sivusaaliiksi pelagisissa trooleissa Koillis-Atlantilla koskevassa uusimmassa tutkimuksessa, joka julkaistiin Fisheries Research -julkaisussa 41(3), erityisesti todetaan, että merinisäkkäiden joutuminen sivusaaliiksi troolikalastuksessa on harvinaista.

Tähän saakka on tehty vain vähän olettamuksia siitä, kuinka valaiden joutuminen sivusaaliiksi trooleissa tapahtuu. Vastaavasti on annettu vain vähän suosituksia siitä, kuinka tätä voidaan vähentää. Ehdotukset valastutkimuksista voivat saada yhteisön rahoitustukea seuraavista toiminnoista: yhteisön tutkimusta, teknologista kehittämistä ja esittelyä koskevaan yhteisön viidenteen puiteohjelmaan sisältyvän erityisohjelman Elämänlaatu ja luonnonvarojen hoitaminen avaintoiminto 5 ja erityisohjelman Energia, ympäristö ja kestävä kehitys avaintoiminto 3, kestävät meriekosysteemit.

Komissio ei tällä hetkellä harkitse paritroolauksen kieltämistä, koska on olemassa monia erilaisia pyydysvaatimuksia ja toiminnallisia näkökohtia (kuten syvyys, nopeus, vuorokaudenaika, vedessäoloaika, vuodenaika, alue, vetonopeus, verkon nostaminen jne.), jotka voisivat vaikuttaa delfiinien kuolleisuuteen. Tällaisen kalastustekniikan kielto ei kokonaan vaikuta perustellulta tässä vaiheessa.

Komissio on kuitenkin valmis harkitsemaan kaikkia välttämättömiä toimenpiteitä valaiden satunnaisten kuolemantapausten vähentämiseksi kalastuksen aikana ja mahdollisesti välttämiseksi kokonaan. Tätä varten kalastuksen pääosasto järjestää yhdessä ympäristöasioiden pääosaston kanssa tieteellis-teknis-taloudellisen kalastuskomiteansa työryhmän kokouksen vuoden 2001 lopulla luodakseen ajan tasalla olevan katsauksen tieteellisiin todisteisiin ja löytääkseen ratkaisuja ongelmaan.

(1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.